- Situația lui Ianis Hagi, analizată de Dorinel Munteanu
- Ce a spus despre transferul la Galatasaray
Dorinel Munteanu a avut un verdict direct despre situația lui Ianis Hagi, care a fost lăsat pe bancă de Edi Iordănescu la ambele partide amicale din această lună.
Fiul lui Gică Hagi a fost decisiv în amicalul "tricolorilor" cu Columbia, care a fost în direct pe Antena 1 și în AntenaPLAY.
"Ianis Hagi merită mai mult respect din partea lui Edi Iordănescu" Dorinel Munteanu a venit cu un verdict direct
Antrenorul de la Oțelul Galați este de părere că Ianis Hagi trebuie să fie respectat de selecționerul Edi Iordănescu, având în vedere faptul că acesta este un jucător decisiv, care poate ajuta echipa națională.
Totodată, Dorinel Munteanu a vorbit și despre transferul lui Ianis Hagi la Galatasaray, care a fost anunțat în presa din Turcia.
"Eu cred că Ianis Hagi merită mai mult respect, mai multă atenție din partea selecționerului României (n.r. Edi Iordănescu), chiar dacă a avut un moment greu la Alaves.
Pentru mine, Ianis Hagi este un jucător decisiv. Dacă va ajunge la Galatasaray și va juca, va fi un plus important pentru echipa națională", a declarat Dorinel Munteanu, după FCU Craiova – Oțelul 1-2.
Ianis Hagi, transfer bombă în Turcia
Ianis Hagi, transfer bombă înainte de EURO 2024. Turcii de la Fotomac, care citează publicaţia Aksam, au anunţat că Galatasaray a rezolvat transferul definitiv al lui Ianis Hagi din vară.
Ianis Hagi calcă pe urmele tatălui său. Presa din Turcia a anunţat că s-a rezolvat transferul definitiv din vară la Galatasaray. Ianis Hagi joacă în acest sezon la Alaves, unde a fost împrumutat de Rangers. Fiul lui Gică Hagi mai are contract cu scorţienii până în 2025.
"Galatasaray a rezolvat transferul lui Ianis Hagi, care este legitimat la Rangers, dar care și-a petrecut sezonul sub formă de împrumut la Alaves", au scris cei de la Fotomac.
Ianis Hagi a fost văzut drept cel mai bun jucător al României în meciul cu Columbia, potrivit site-urilor de specialitate. Sofascore i-a acordat nota 8 lui Ianis Hagi pentru prestaţia din meciul Columbia – România 3-2, partidă transmisă de Antena 1 şi în AntenaPLAY.
Flashscore l-a notat pe Ianis Hagi cu 7.5, aceeaşi notă pe care a primit-o şi Luis Diaz. Doar Mojica (7.8) şi autorul golului 2 al columbienilor, Arias (7.6) au avut note mai bune ca Ianis Hagi.
Pentru Ianis Hagi ar putea fi un an perfect. Participă cu naţionala României la EURO 2024, poate ajunge la echipa unde tatăl său a scris istorie şi va face nunta cu superba Elena Tănase.